IS JY AL GROOT? - Wilhelm - Wapadrant
Dit het my laat dink oor die grootword proses, die beweeg van baba na kleuter na tiener na volwassene en oor hoe elke fase anders is en hoe ons ons kinders verskillend hanteer in elke fase.
Daarom gebeur dit dat ek as pa verskillende goed sê op verskillende stadiums in my kind se lewe, sonder dat ek verander! (Bv. vir 'n kleuter sê ek: Jy mag nie self koeldrank ingooi nie. Vir 'n tiener sê ek: Kry vir jouself, solank dit KOELDRANK is! Twee teenoorgesteldes wat altwee waar is.)
Of dink aan 'n glas:
Baba: Los uit!
Kleuter: Ek sal ingooi, hou jy versigtig vas MET TWEE HANDE!
Tiener: Wat drink jy?!
Volwassene: Koop jou eie glas!
Een van die probleme wat ons het as ons die Bybel lees is dat ons dink al die gedeeltes in die Bybel is op dieselfde tyd gegee en gelyk. Daarom hanteer ons dit wat God in Eksodus sê en dit wat Hy in Galasiërs sê dieselfde. Maar dis nie waar nie...
Die Bybel vertel die verhaal van God se verhouding met die mens, 'n pa met sy kinders. Hierdie verhaal volg dieselfde patroon as ons verhoudings met ons kinders:
Ek is jou pa, ek beskerm jou.
Ek is jou pa, jy mag nie..., moenie..., bly weg; doen dit so; doen hierdie; los!
Ek is jou pa, leer by my; kyk hoe doen ek dit
Ek is jou pa, gaan leef self, maar ek is daar vir jou
Ek is jou God, Ek is hier vir jou, bly by my
Ek is jou God, jy mag nie... (10 gebooie, wette, reëls, rituele, gebruike)
Ek is jou God, Ek stuur Jesus – leer by Hom, volg sy voorbeeld
Ek is God, Ek stuur jou nou die wêreld in, gaan leef self, maar ek is by jou
Adam, Noag, Abraham
Moses, Ou Testamentiese wette, rituele, prakyke
Dissipels (volg my...)
Nie meer Ou Testamentiese gebruike
Hemelvaart, Pinkster, Nuwe Testamentiese kerk
Jy weet nie wat jy wil hê nie, ek gee dit vir jou
Jy weet wat jy wil hê, maar jy moet vir my vra en ek gaan nie altyd vir jou dit gee nie.
Jy weet wat jy wil hê, maar jy moet self begin verantwoordelikheid daarvoor aanvaar (sakgeld, werkies)
Jy weet wat jy wil hê, kies egter met verantwoordelikheid en hou die familienaam in ere
God voorsien in alles – wag net en kry
God gaan my straf – ek moet reg leef! Gebed is wenslysies
Leef in afhanklikheid terwyl jy ontdek; leef as gelowige, maar net tussen ander
Fokus op my lewenstaak en my identiteit in Christus; leef IN die wêreld
Hoor hoe beskryf Paulus dit in Galasiërs 3:15-25:
Broers en susters, ek gebruik nou 'n alledaagse voorbeeld. As 'n ooreenkoms, al is dit mensewerk, eers gesluit is, kan niemand dit ongeldig verklaar of iets daarby voeg nie. My argument is: God het sy beloftes aan Abraham en sy nakomeling gegee. Daar staan nie "nakomelinge" asof baie mense bedoel word nie, maar dit gaan om één persoon.
Met "sy nakomeling" word Christus bedoel. Ek sê dus: Die verbond wat God met Abraham gesluit het, kan nie deur die wet, wat 430 jaar later gekom het, ongeldig gemaak en daarmee ook die belofte ongedaan gemaak word nie. As wetsgehoorsaamheid 'n mens die erfenis kan laat ontvang, word dit nie meer ontvang omdat God dit beloof het nie.
God het egter juis sy genade deur 'n belofte aan Abraham gegee.
Waarom dan die wet? Dit het bygekom met die oog op die sonde totdat die "Nakomeling" op wie die belofte betrekking het, sou kom. Engele het die wet deur middel van 'n tussenganger aan Israel gegee.
My argument is: 'n Tussenganger is nie nodig as daar net een party is nie. En God is net één!
Is die wet dus in stryd met God se beloftes? Verseker nie! As daar 'n wet was wat ware lewe kon gee, sou ons inderdaad vrygespreek kon word deur daardie wet te gehoorsaam.
Maar die Skrif getuig die teendeel: Alles is vasgevang in die greep van sonde sodat die belofte op grond van geloof in Jesus Christus aan die gelowiges gegee sou kon word.
Voordat die geloof gekom het, is ons deur die wet bewaak. Ons was gevange gehou totdat God se plan van geloof geopenbaar sou word. Die wet het ons soos 'n kinderopvoeder opgepas totdat Christus gekom het. Ons is opgepas sodat ons deur te glo God se vryspraak kon ontvang.
Noudat die tyd van geloof gekom het, staan ons egter nie langer onder die toesig van 'n kinderopvoeder nie.
23 Voordat hierdie geloof gekom het, is ons deur die wet gevange gehou en bewaak totdat die tyd van die geloof sou aanbreek. 24 Ons was dus onder die toesig van die wet totdat Christus sou kom, sodat ons deur te glo, vrygespreek sou word. 25 Maar nou dat die tyd van die geloof gekom het, staan ons nie meer onder die toesig van die wet nie.
25 Maar nou dat die geloof gekom het, is ons nie meer onder 'n tugmeester nie.
Sien jy hoe beskryf Paulus ons verhouding met God? Dit het begin met Abraham (baba), toe kom die wet soos 'n kinderoppasser (kleuter). Die 10 gebooie en Ou Testamentiese wette is soos 'n Au Pair wat ons opgepas het toe ons nog kleuters was. Maar toe kom Christus en deur Hom en die Heilige Gees word ons volwasse, nou staan ons nie meer onder 'n kinderoppasser nie, nou is ons self verantwoordelik vir ons lewe. Nou leef ons nie volgens die wet nie, maar volgens geloof. Ons wag nie tot 'n oppasser vir ons vertel wat om te doen nie, ons is nou volwasse en besluit self! En ja, daar is seker baie van ons wat groot is wat wens ons het nog 'n Au Pair gehad om ons op te pas, maar dis nie wie ons nou is nie. Om nou nog 'n Au Pair te hê sal net 'weird' wees.....
Baba, kleuter, tiener, volwassene – dis hoe die lewe werk, dis hoe geloof werk, dis hoe die Bybel werk. Dit wat God vir ons gesê het toe ons nog babas of kleuters was is nie dieselfde as dit wat God vir ons sê as volwassenes nie, maar dis OK! Dit verander niks aan wie God is of aan wie ons is nie! Die probleem kom in as volwassenes nog wil leef soos kleuters!
Ongelukkig is dit nog hoe baie van ons leef:
· Wat mag ek en wat mag ek nie?
· Pa, ek wil dit en dit en dit hê → baie van ons se gebed
· Pa moet sorg dat my lewe lekker en veilig is
· Pa moet die belangrike besluite vir my neem
· Ek hoor eerder: "Jy mag nie moord pleeg nie" as "soos die Vader My gestuur het, stuur ek jou".
Maar dit is nie hoe die Here ons wil gebruik nie! Ons is volwassenes wat Hy in die wêreld instuur om sy naam en eer uit te dra. Ons kan nie meer in sy huis wegkruip en soos kleuters met Hom omgaan nie!
Vat verantwoordelikheid, vat wat jy geleer het, vat die voorbeeld wat jy het, vat die Heilige Gees wat in jou is en gaan leef!